Document ID: 31995R1517

KOMISSION ASETUS (EY) N:o 1517/95,
annettu 29 päivänä kesäkuuta 1995,
asetuksen (ETY) N:o 1766/92 soveltamista koskevista yksityiskohtaisista säännöistä eläinten ruokintaan käytettäviin viljapohjaisiin rehuseoksiin sovellettavan tuonti- ja vientijärjestelmän osalta sekä vilja- ja riisialan tuonti- ja vientitodistusjärjestelmän soveltamista koskevista erityisistä yksityiskohtaisista säännöistä annetun asetuksen (EY) N:o 1162/95 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon vilja-alan yhteisestä markkinajärjestelystä 30 päivänä kesäkuuta 1992 annetun neuvoston asetuksen (ETY) N:o 1766/92 (1), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla sekä asetuksella (EY) N:o 3290/94 (2), ja erityisesti sen 10 artiklan 4 kohdan, 11 artiklan 4 kohdan, 13 artiklan 11 kohdan ja 16 artiklan 2 kohdan,
ottaa huomioon riisin yhteisestä markkinajärjestelystä 21 päivänä kesäkuuta 1976 annetun neuvoston asetuksen (ETY) N:o 1418/76 (3), sellaisena kuin se on viimeksi muutettuna neuvoston asetuksella (EY) N:o 3290/94, ja erityisesti sen 13 artiklan 4 kohdan, 14 artiklan 16 kohdan ja 17 artiklan,
sekä katsoo, että
CN-koodiin 2309 kuuluvat rehuvalmisteet kuuluvat koostumuksestaan riippuen asetuksen (ETY) N:o 1766/92 tai maito- ja maitotuotealan yhteisestä markkinajärjestelystä 27 päivänä kesäkuuta 1968 annetun neuvoston asetuksen (ETY) N:o 804/68 (4), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla sekä asetuksella (EY) N:o 3290/94, soveltamisalaan; kun nämä tuotteet kuuluvat asetukseen (ETY) N:o 1766/92, tuontimaksut korvataan tuontitulleilla 1 päivästä heinäkuuta 1995,
asetuksen (ETY) N:o 1766/92 9 artiklassa säädetään, että kyseisen asetuksen ensimmäisessä artiklassa tarkoitettujen tuotteiden tuontiin yhteisöön tai vientiin yhteisöstä vaaditaan tuonti- tai vientitodistus ja eläinten ruokintaan käytettävät valmisteet kuuluvat näihin tuotteisiin,
asetuksen (ETY) N:o 1766/92 13 artiklassa säädetään, että tämän asetuksen liitteessä A tarkoitetuille tuotteille voidaan myöntää vientitukea; tuen tarkoitus on erityisesti korvata maailmanmarkkinahintojen ja yhteisön hintojen välinen erotus; on syytä vahvistaa tämän tuen myöntämistä koskevat yleiset säännöt,
tässä tarkoituksessa olisi tuen maksamista varten otettava huomioon ainoastaan tuotteet, joiden rehuseokseen sisältyvä määrä sekä erityispiirteet ovat todella kyseisen viljapohjaisen rehuseoksen koostumusta edustavia, kuten erityisesti viljat, viljajauhot sekä jauhatuksesta ja viljojen käsittelystä saadut valmistamattomat tuotteet, lukuun ottamatta muita tuotteita, joiden seokset ovat tämän tyyppisten rehujen täydentäviä tai toissijaisia ainesosia,
tuen määrän vahvistamiseksi eri viljatuotteille on syytä ottaa huomioon erityisesti perusviljojen, nimittäin maissin, vehnän ja ohran, maailmanmarkkinahintojen ja yhteisön hintojen välinen erotus,
ennakkoon vahvistetun tuen tarkistamisen tulee tapahtua niiden tekijöiden mukaan, joiden perusteella tuki on vahvistettu; tarkistuksessa täytyy ottaa huomioon viljatuotepitoisuus,
viljapohjaisten rehuseosten vientituen myöntämisestä ja ennakolta vahvistamisesta 29 päivänä syyskuuta 1969 annettu komission asetus (ETY) N:o 1913/69 (5), sellaisena kuin se on viimeksi muutettuna asetuksella (EY) N:o 1707/94 (6), ja neuvoston asetuksen (ETY) N:o 1766/92 soveltamista koskevista yksityiskohtaisista säännöistä viljapohjaisiin rehuseoksiin sovellettavan järjestelmän osalta 25 päivänä kesäkuuta 1993 annettu komission asetus (ETY) N:o 1619/93 (7) olisi kumottava 1 päivästä heinäkuuta 1995; tähän asetukseen sisällytetään kyseisten asetusten säännökset mukauttamalla niitä nykyisen markkinatilanteen ja Uruguayn kierroksen monenvälisten kauppaneuvottelujen yhteydessä tehtyjen sopimusten täytäntöönpanon mukaisesti,
komission asetuksen (ETY) N:o 891/89 (8), sellaisena kuin se on muutettuna asetuksella (EY) N:o 1043/95 (9), 5 artiklan 2 kohdan säännökset on sisällytetty vilja- ja riisialan tuonti- ja vientitodistusten järjestelmän soveltamista koskevista erityisistä yksityiskohtaisista säännöistä 23 päivänä toukokuuta 1995 annetun asetuksen (EY) N:o 1162/95 (10) 4 artiklan 2 kohtaan; kyseistä asetusta on syytä muuttaa todistusten antamisen mahdollistamiseksi asetuksen (ETY) N:o 1766/92 9 artiklan mukaisesti, ja
viljan hallintokomitea ei ole antanut lausuntoa puheenjohtajansa asettamassa määräajassa,
ON ANTANUT TÄMÄN ASETUKSEN:
I OSASTO
Tuet
1 artikla
1. Vientituet CN-koodeihin 2309 10 11, 2309 10 13, 2309 10 31, 2309 10 33, 2309 10 51, 2309 10 53, 2309 90 31, 2309 90 33, 2309 90 41, 2309 90 43, 2309 90 51 ja 2309 90 53 kuuluville ja asetuksen (ETY) N:o 1766/92 liitteessä A tarkoitetuille tuotteille, jäljempänä `viljapohjaiset rehuseokset`, vahvistetaan tämän asetuksen säännösten mukaisesti.
2. Viljapohjaiset rehuseokset luokitellaan liitteessä I tarkoitettuihin CN-koodeihin.
2 artikla
1. Tietyn kuukauden aikana viljapohjaisten rehuseosten viennille myönnettävä tuki vahvistetaan tonnilta jokaista rehuseoksessa olevaa viljaa kohti, ottaen huomioon seuraavat perusteet:
a) edellisenä kuukautena yleisimmin käytetyille perusviljoille myönnettyjen tukien keskiarvo, mukautettuina kuukausittaisen korotuksen mukaan,
b) yleisimmin käytettyjen perusviljojen tuontitullien keskiarvo,
c) kyseisten tuotteiden myynnin mahdollisuudet ja edellytykset maailmanmarkkinoilla,
d) tarve välttää häiriöitä yhteisön markkinoilla,
e) viennin taloudellinen näkökohta.
2. Tuet vahvistetaan vähintään kerran kuukaudessa.
3 artikla
1. Tuki tarkistetaan tarvittaessa asetuksen (EY) N:o 1162/95 12 artiklan mukaisesti. Tarkistaminen tapahtuu asetuksen (EY) N:o 1162/95 12 artiklan 1 ja 2 kohdassa tarkoitetun tarkistamisen jälkeen jäljellä olevan tuen määrää lisäämällä tai vähentämällä, rehuseoksen sisältämältä viljatuotetonnilta. Tuki tarkistetaan tarvittaessa myös vientikuukautena voimassa olevan maitojauheen hinnan mukaan.
Jälkimmäiselle tuotteelle vahvistetaan korjaussumma eläinten ruokintaan tarkoitetulle maitojauheelle myönnetyn vientikuukautena voimassa olevan tuen määrän huomioon ottamiseksi.
2. Asetuksen (ETY) N:o 1766/92 13 artiklan 8 kohdan soveltamiseksi määrää nolla ei katsota tueksi eikä tällöin sovelleta asetuksen (EY) N:o 1162/95 12 artiklan 3 kohdassa tarkoitettua mukauttamista.
4 artikla
1. Viejän on ilmoitettava toimivaltaiselle toimielimelle viimeistään tullimuodollisuuksien suorittamisen yhteydessä viljapohjaisen rehuseoksen kokonaiskoostumus ja tarkennettava jokaisen siihen sisältyvän tuotelajin prosenttimäärä eriteltynä vientitukia varten vahvistetun maataloustuotteiden nimikkeistön mukaan sekä tarkka maissin tai muiden viljojen määrä.
2. Jäsenvaltioiden on toteutettava kaikki tarpeelliset toimenpiteet ilmoituksen paikkansapitävyyden varmistamiseksi.
5 artikla
Jäsenvaltioiden on ilmoitettava komissiolle joka päivä ennen kello 15:tä (Brysselin aikaa) viljapohjaisten rehuseosten määrät, joille vientitodistuksia on haettu.
Tässä ilmoituksessa on eriteltävä ne hakemukset, jotka ovat saaneet vientitukea tai joilta on peritty vientimaksu ja ne hakemukset, jotka eivät ole saaneet tukea.
Ilmoituksessa tulee myös ilmoittaa tarkasti rehuseosten sisältämät vientitodistushakemusten mukaiset viljojen enimmäismäärät.
II OSASTO
Puutteellisuuksia koskevat määräykset
Yleiset säännökset
6 artikla
1. Kun yhden tai useamman tuotteen kohdalla toteutuvat asetuksen (ETY) N:o 1766/92 16 artiklassa ja asetuksen (ETY) N:o 1418/76 17 artiklassa tarkoitetut edellytykset, komissio voi toteuttaa seuraavat toimenpiteet:
a) vientiveron soveltaminen. Komissio vahvistaa tämän veron kerran viikossa. Se voi vaihdella määräpaikan mukaan;
b) vientitodistusten antamisen täydellinen tai osittainen keskeyttäminen;
c) käsiteltävänä olevien vientitodistushakemusten täydellinen tai osittainen hylkääminen.
2. Edellä 1 kohdan a alakohdassa tarkoitettu vientivero on tullimuodollisuuksien suorituspäivänä sovellettava vero.
Asianomainen voi kuitenkin hakea todistushakemuksen jättöpäivänä sovellettavan vientiveron soveltamista todistuksen voimassaoloaikana tapahtuvaan tuontiin, jos sitä haetaan samaan aikaan todistushakemuksen kanssa.
3. Komissio ilmoittaa päätöksestään jäsenvaltioille ja julkistaa sen.
7 artikla
Maksun laskemiseksi viljapohjaisten rehuseosten maitotuotepitoisuus voidaan määrittää kertomalla laktoosipitoisuus tonnilta kyseistä tuotetta kertoimella 2.
8 artikla
Jos tämän asetuksen soveltamiseksi on sekä tuonti- että vientijärjestelmän osalta määritettävä tärkkelys- tai laktoosipitoisuus, vahvistetaan tärkkelyksen määritysmenetelmät asetuksen (ETY) N:o 1766/92 23 artiklassa säädettyä menettelyä noudattaen ja laktoosin määritysmenetelmät asetuksen (ETY) N:o 804/68 30 artiklassa säädettyä menettelyä noudattaen.
9 artikla
Korvataan asetuksen (EY) N:o 1162/95 4 artiklan 2 kohta seuraavasti:
"2. Poiketen siitä, mitä asetuksen (ETY) N:o 3719/88 13 a artiklassa säädetään, sellaisten CN-koodeihin 2309 10 11, 2309 10 13, 2309 10 31, 2309 10 33, 2309 10 51, 2309 10 53, 2309 90 31, 2309 90 33, 2309 90 41, 2309 90 43, 2309 90 51 ja 2309 90 53 kuuluvien tuotteiden, jotka sisältävät alle 50 painoprosenttia maitotuotteita, osalta vientitodistushakemuksiin on sisällyttävä:
- 15 kohdassa tuotteen kuvaus ja sen kahdeksannumeroinen koodi; hakija voi ilmoittaa tuotteet, jotka kuuluvat alanimikkeiden kahteen peräkkäiseen yksitoistanumeroiseen alajakoon,
- 16 kohdassa maininta: "2309",
- 17 ja 18 kohdassa vietävien rehuseosten määrä,
- 20 kohdassa rehuseoksen sisältämä viljatuotepitoisuus, jos se on tiedossa, siten, että maissi eritellään muista viljoista; jos on käytetty edellä tarkoitettua mahdollisuutta 15 kohdan merkitsemiseksi, ilmoitetaan maissin ja muiden viljojen pitoisuuden vaihteluväli.
Hakemuksessa olevat tiedot merkitään vientitodistukseen."
10 artikla
Kumotaan asetus (ETY) N:o 1913/69 ja asetus (ETY) N:o 1619/93 1 päivästä heinäkuuta 1995. Niitä sovelletaan kuitenkin ennen 1 päivää heinäkuuta 1995 annettuihin tuontitodistuksiin.
11 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä heinäkuuta 1995 annettuihin todistuksiin.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 29 päivänä kesäkuuta 1995.

Labels: 2
3
17
6